Tencent

Tencent Holdings Limited (, ) je čínska nadnárodná akciová holdingová spoločnosť, ktorej dcérske spoločnosti sa špecializujú na vývoj internetových služieb, médií, softvéru a umelej inteligencie. Tencent bol založený v roku 1998 so sídlom v Šen-čene a stal sa jedným z troch čínskych internetových „gigantov“ spolu so spoločnosťami Baidu a Alibaba Group (spoločne neformálne označovaných ako BAT).

Tencent je indexovaný na hongkonskej burze a najväčšie podiely akcií Tencent vlastnia juhoafrická holdingová spoločnosť Naspers (23,02%), zakladateľ Ma Chua-tcheng (8,8%) a medzi akcionárov s menším podielom patrí aj americká investičná banka JPMorgan Chase.

 Produkty 

 Sociálne siete 
Tencent vyvíja aplikácie a sociálne médiá ako Tencent QQ, WeChat a microbloggingovú platformu Tencent Weibo. Vlastní podiely vo firmách Discord, Reddit, Snapchat, a TikTok.

 Videohry 
Tencent investuje do videoherných štúdií a v súčasnosti vlastní viac ako štvrtinu tohto trhu s hodnotou 135 miliárd dolárov.

V roku 2012 odkúpil 40% podiel v Epic Games, štúdiu, ktoré vyvíja Fortnite.

V roku 2013 odkúpil 5% podiel v Activision Blizzard, štúdiu, ktoré vyvíja napríklad hernú sériu Call of Duty, Diablo, World of Warcraft či Overwatch.

V roku 2015 sa stal vlastníkom Riot Games, štúdia, ktoré vyvíja League of Legends.

V roku 2016 odkúpil 5% podiel v Paradox Interactive, štúdiu, ktoré vyvíja napríklad Victoria 3, Europa Universalis IV alebo Hearts of Iron IV.

V roku 2017 odkúpil 11,5 % podiel v Bluehole, štúdiu, ktoré vyvíja PlayerUnknown's Battlegrounds.

V roku 2018 odkúpil 5% podiel v Ubisoft, štúdiu, ktoré vyvíja napríklad herné série Assassin Creed, Far Cry či Watch Dogs.

V hernom štúdiu Supercell, ktoré vyvíja mobilné hry (Clash of Clans, a pod.) vlastní podiel 84,3%.

 Hudba 
Tencent Music Entertainment Group (TME) je jedna z vedúcich online streamovacích hudobných služieb v Číne, vlastniaca štyri z najpopulárnejších aplikácií: QQ Music, KuGou Music, Kuwo Music a WeSing. KuGou Music je najväčšia čínska hudobná aplikácia, ktorú používa viac ako 450 mil. užívateľov mesačne.

 Streamovacie služby 
Tencent Video je streamovacia služba, pod ktorú spadajú Huya Live, DouYu, KuaiShou, bilibili a Weishi. V roku 2019 malo Tencent Video 100,2 mil. platiacich užívateľov, čím sa stalo najpopulárnejšou streamovacou službou v Číne. Huya Live je najväčšou čínskou videohernou streamovacou službou, ktorú používa viac ako 150 mil. užívateľov mesačne.

 Investície a expanzie 
Roku 2019 Tencent investoval 150 mil. amerických dolárov do sociálnej platformy Reddit, v poradí tretí najpopulárnejší v USA s trhovou hodnotou 3 miliardy dolárov. Medzi užívateľmi Redditu to vyvolalo obavy z cenzúry.

K decembru 2019 získal Tencent Music Entertainment (TME) 10% podiel v Universal Music Group, ktorej celková hodnota na trhu je 30 mld. amerických dolárov. Spoločnosti spolupracovali na dohovore o odkúpení ďalších 10%.

 Kritika 

 Zber dát užívateľov 
Roku 2016 Amnesty International hodnotila úroveň šifrovania, ochrany súkromia a ľudských práv u jedenástich najväčších svetových technologických firiem v piatich rôznych kategóriách a firme Tencent zo sto možných bodov pridelila 0.

Firma je priekopníkom vo využívaní umelej inteligencie na sledovanie a zbieranie užívateľských dát. Jeho najväčší a najznámejší produkt, komunikačná aplikácia WeChat, je založený na registrácii cez telefónne čísla, a umožňuje tak masové sledovanie aj sledovanie konkrétnych osôb. Tencent je povinný nazbierané informácie zdieľať s čínskymi úradmi. Na sledovanie osôb slúži tiež kumulovanie dát zo systému elektronických platieb prostredníctvom aplikácie WeChat Pay.

 Cenzúra v Číne 
Tencent – ako spoločnosť registrovaná so sídlom v Číne – podlieha čínskym zákonom a jeho služby na území Číny podliehajú miestnym zákonom, teda aj lokálnej cenzúre. WeChat je zo strany čínskej vlády najsledovanejšou sociálnou platformou. Používa umelú inteligenciu na identifikáciu a vymazanie obrázkov, ktoré používatelia siete používajú, aby sa vyhli cenzúre písaných odkazov. Zatvára účty, ktoré nie sú v súlade s čínskymi zákonmi a cenzúrou. Z iniciatívy Hongkonskej univerzity bol zriadený tzv. WeChatscope, ktorý uchováva zcenzurované (zmazané) príspevky vo verejne dostupnej databáze.

Podľa kanadskej výskumnej inštitúcie Citizenlab blokuje WeChat konkrétne slovné spojenia, ktoré sú vo vládnom zozname nevhodných výrazov.

 Referencie 

 Iné projekty 

 Zdroj 

Kategória:Podniky založené v 1998
Kategória:Podniky v Číne